
ABBY GREEN

Når kjærligheten vokser

Oversatt av Berit Helberg

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del tre i miniserien Lenge leve kjærligheten.

Den irske forfatteren Abby Green avsluttet en veldig glamorøs karriere innen film og TV – som egentlig innebar mange timer stående i regn utenfor skuespilleres campingvogner – for å forfølge sin kjærlighet til romantikk. Etter å ha bombardert Harlequin med manuskripter, aksepterte de ett, og en forfatter var født. Hun bor i Dublin i Irland, og elsker enhver distraksjon.


Denne er til Brian OʼDonell, en av mine favorittpersoner på denne planeten. Jeg håper vi alltid vil bo innenfor 2 kilometer fra hverandre. xx


1

Han var her fremdeles. Sofie MacKenzies hjerte hamret hardt idet hun gikk inn i det lille, private rommet. Hun burde ikke være her. Hun var ikke sykepleier. Eller lege. Hun var vaskehjelp og den som serverte te.

Og denne mannen var ikke i stand til å få te servert. Han var bevisstløs, og hadde vært det siden han ble brakt til det lille øysamfunnets sykehus for noen dager siden. Han hadde blitt funnet på en steinete avsats på Ben Kincraig, Gallinvachs berømte fjell, hvor folk kom fra hele verden for å klatre.

Han var ikke herfra, og hadde ingenting på seg som kunne fortelle hvem han var. Klatrerne som fant ham, antok at sekken hans hadde forsvunnet i en sprekk.

Foruten en liten kul i hodet, var han uskadd. Han våknet bare ikke.

Sofie sto ved fotenden av sengen. Mannen lå med bar brystkasse, med en venflon i håndbaken, og slange opp til en pose med blank væske som hang i et stativ. Den jevne pipelyden fra hjertemonitoren var beroligende for henne. Noe som var latterlig, for han var jo en fremmed.

Men han var helt alene, og det rørte ved Sofies hjerte. Hun følte en forbindelse. Selv om hun var født på denne øya og hadde bodd her hele livet, som enebarn av foreldre som begge hadde gått bort nylig, og uten annen familie. Sofie hadde alltid følt en form for ensomhet og isolasjon.

Det var noe som ikke engang gode venner kunne dempe. Det lå for dypt. Hun følte seg tiltrukket denne mannen uten navn, av noe som var for sterkt til å motstå.

De siste dagene hadde hun, etter at hun var ferdig med skiftet sitt, sittet hos ham i stillhet, som for å forsikre ham om at noen brydde seg om ham.

Men samvittigheten tvang henne til å innrømme at interessen ikke var fullstendig uselvisk.

Han var den nydeligste mannen hun noensinne hadde sett, og nå kjente hun fornemmelser og verkende lengsler som hun aldri hadde følt før. Seksualiteten rørte på seg, i en alder av 23.

Det å bo med foreldre med helseproblemer hele livet, hadde innskrenket hennes eget liv. De hadde alltid foretrukket å være nær hjemmet på grunn av dårlig helse, men også på grunn av flyskrekk, noe Sofie aldri hadde hatt.

Når Sofies venner hadde tatt sine sedvanlige turer til en ferieøy i solen etter å ha blitt uteksaminert, hadde faren hennes vært døende, så hun hadde ikke fått anledning til å reise. Hun var alt foreldrene hadde og var sitt ansvar bevisst.

De fleste på hennes alder forlot øya så fort som mulig, eller slo seg til ro og startet familie. Hun hadde vært oppslukt av å ta seg av sin døende mor, og hadde akkurat begynt å komme seg over sorgen.

Kanskje, sa Sofie til seg selv, var det derfor hun var så oppslukt av den fremmede i sengen. Men hvis hun skulle være ærlig, visste hun at det var mer enn som så.

Han måtte være over 1,80 høy og hadde en atletisk kropp. Det var ikke et gram overflødig fett på de harde, veldefinerte musklene.

Han hadde tykt, mørkt hår som viste at det var en stund siden siste hårklipp. Mørke øyenbryn over dype øyenhuler. Lukkede. Hun lurte på hvilken farge de hadde. Mørke, som resten av ham, tenkte hun, og følte en liten spenning ved tanken på at de åpnet seg akkurat nå, betraktet henne … Latterlig.

Han hadde en kraftig nese, nobel profil.

Daggamle skjeggstubber skjulte ikke den maskuline haken. Eller leppene.

Sofies hjerte hoppet igjen.

Leppene var fyldige og sensuelle. Nesten for pene til å være en manns. Men på en mann som dette var de en ren provokasjon. Syndefulle. Fristende.

Sofies blikk gled vekk fra munnen og stanset på tatoveringen høyt oppe på den venstre armen. En ulv? I en sirkelform.

Hun klarte ikke å dy seg mens blikket gled ned til den brede brystkassen, dekket med en lett, mørk behåring. Og lenger ned var de tydelige magemusklene.

Dynen lå trukket opp til hoftene og hindret Sofies altfor nysgjerrige blikk fra å se mer.

Hun snudde seg brått bort, sjokkert over sin egen uvanlige oppførsel. Hun ryddet sporadisk på nattbordet, som en unnskyldning for å være der.

Helt siden denne mannen hadde dukket opp på sykehuset, hadde all fornuft forlatt henne, og gjort henne til et hormonelt kaos. Det var ikke bare henne. Hun visste om mange kvinner blant personalet og noen av mennene som var fascinert av denne fremmede, falne engelen.

Det var farlig å føle at hun hadde en form for eierskap til ham. Som om hun var alene om å forstå hvor ensom han måtte være. Det var sprøtt, han var jo bevisstløs og tydeligvis uvitende om sin ensomhet. Og når han våknet ville han ringe sine nære og kjære, og på den måten håne Sofies fantasifulle drømmer.

Den mørke huden virket enda mørkere mot de hvite sengeklærne. Kanskje var det også det at han så åpenbart ikke var herfra som skapte en forbindelse med henne. Som om han hadde dukket opp fra en parallell dimensjon for å ta henne med …

Sofie himlet med øynene over seg selv. Mannen var bevisstløs. Han klarte ikke å ta noen med seg noen steder.

Hun visste hun burde dra, men nølte et øyeblikk ved sengen. Han virket fredfull, men lignet en sovende panter, full av oppdemmet energi som bare ventet på å slippe løs. Huden prikket i gåsehud og blikket gled til munnen hans igjen. Den mest perfekte munnen. Hun lurte på hvordan det ville føles å berøre den. Varm? Sterk?

Aldri i livet om en helt vanlig jente som henne noensinne ville komme så nær en mann som ham.

En farlig følelse av skjødesløshet pulserte igjennom henne, fra dypet og ut til fingertuppene. Hun hadde aldri følt noe slikt. Hun ble overmannet av en påtrengende lyst til å vite hvordan munnen ville føles mot hennes. Lysten var for sterk til å ignoreres.

Før fornuft eller vett kunne stanse henne, bøyde hun seg ned og presset munnen sin mot hans.

Det var akkurat som hun hadde fantasert om, men mer. Sterk, men myk. Og varm. Livsblodet var i denne mannen, under overflaten. Det ventet på å våkne.

Sofie ble stående med øynene lukket og munnen presset mot ham et langt øyeblikk, nesten manet ham til å våkne så hun kunne føle ham røre seg under henne. Ta kysset fra henne og gjøre det til noe hun aldri hadde opplevd før.

Men selvfølgelig rørte han seg ikke, og brått innså hun at hun hadde trådd over en million grenser – profesjonelt og personlig.

Sofie spratt bakover med flammende kinn. Hun så seg rundt. Rommet var fremdeles tomt. Hun pustet skjelvende ut. Hun måtte dra nå og få denne gåtefulle fremmede ut av tankene. Bra hun hadde to fridager, for hun trengte å klarne hodet.

Hun snudde seg bort fra sengen da et grep rundt håndleddet stanset henne. Hun skrek tynt og så ned på mannen i sengen. Hun ville muligens ha sunket sammen på gulvet i ren besvimelse om han ikke hadde holdt henne i et så kraftig grep, og holdt henne oppe. Fanget.

Hennes første tanke var: Øynene hans er ikke mørkebrune. De er grønne. Og så åpnet han munnen. Den som hun nettopp hadde gandet åpen under sin. Sofie ble svimmel. Drømte hun? Hallusinerte?

Han rynket pannen. Stemmen var dyp, rå, og han snakket et gutturalt språk hun aldri hadde hørt.

Hun hallusinerte ikke. Hun tvang seg selv til å puste, og fokusere. «Jeg beklager, hva sa du?»

Mannens panne rynket seg dypere. Han var enda mer spektakulær våken. Øynene ble smale mens han fokuserte på henne, og så sa han på veldig tydelig engelsk: «Hvor i helvete er jeg?

*

Sofie strøk fraværende over håndleddet hvor mannen hadde grepet tak i henne for to dager siden. Hun kunne fremdeles kjenne de lange fingrene … huden hadde sitret lenge etterpå, etter at hun hadde trykket på alarmen, og sykepleierne og legene hadde kommet løpende.

Hun hadde gladelig trukket seg tilbake og latt dem overta, før noen kunne spørre henne om hvorfor hun var der.

Hadde hun gjort det? Hadde hennes ulovlige kyss vekket ham opp?

Sofie ristet på hodet. Sprøtt. Dette var ikke et eventyr. Hun kledde på seg uniformen mens hun sukket til speilbildet i garderoben.

Hun var for blek, og det mørke håret hjalp ikke. Selv om det var midt på sommeren i Skottland, var det liten sjanse for å få litt farge. Sofie hadde aldri vært noen steder som hadde den slags varme hun leste om i bøker eller så på film. Hun kunne ikke forestille seg det.

Skjorten på uniformen strammet over brystet. Hun sukket igjen og forsøkte å justere så den satt bedre. Hun tenkte ofte at hvis hun kunne ha strukket seg bare noen få centimeter over sine hundre og seksti centimeter, kunne faktisk kurvene tatt seg bedre ut på kroppen hennes.

Døren til skifterommet gikk opp og en venninne av henne, sykepleieren Claire, kom ut. «De trenger deg i det private rommet, Sofie. Noen veltet en vase med blomster, og det må tørkes opp.»

Sofie svelget. «Rommet der den pasienten er …?»

Claire himlet med øynene. «Akkurat. Vårt eneste private rom.»

«Så han er her fremdeles?»

Venninnen rynket brynene. «Ja, han er her. Hva er det med deg?»

Sofie kjente panikken flammet opp ved tanken på å se ham igjen. «Ingenting … i det hele tatt. Jeg går nå.»

Sofie tok med seg det hun trengte og gikk mot rommet. Da hun kom fram til døren hørte hun stemmer, og nølte, men døren gikk opp og en irritert kvinnelig avdelingsleder så på henne. «Å, bra, Sofie. Kom inn og rydd opp dette sølet før noen sklir og brekker ankelen.»

Det var en lege i rommet sammen med sykehusdirektøren, og de sto mellom henne og sengen, hvor han satt.

Han så direkte på henne med de fantastiske grønne øynene. Huden virket mørkere, den ubarberte skjeggveksten gjorde ham mer maskulin. Og munnen … Hun husket hvor sterk den hadde føltes under den silkemyke berøringen fra leppene hennes.

«Sofie?»

Sofie blunket og så at sykehusdirektøren og legen så på henne. «Den knuste vasen er på den andre siden av sengen,» sa avdelingslederen utålmodig.

Med brennende ansikt bøyde hun hodet og skyndte seg rundt sengen hvor vann, blomster og knust glass lå strødd på gulvet.

*

Den mørkhårete kvinnen som nettopp hadde kommet inn i rommet, virket kjent, og siden ingenting annet virket kjent, var mannens oppmerksomhet trigget. Hun skar som et solglimt gjennom den tåkete bevisstheten hans.

Han betraktet henne mens hun skyndte seg rundt til den andre siden av sengen med mopp, kost og bøtte.

Da hun rettet seg opp igjen, kunne han fullt ut sette pris på synet … hun hadde former som en frodig minigudinne. Sjenerøse bryster og eggende hofter. En smal midje, silkemørkt hår som var samlet i hestehale, og blek hud. Hun hadde sett på ham med store, mørkeblå øyne, som fioler. Velkjente.

Han ville at hun skulle se på ham, men hun holdt blikket fast på gulvet og opprydningen. Han kjente at han ble irritert. Og plutselig følte han en bevisst bølge i underlivet. Blodet banket. Opphisselse. Seksuell.

Legen kremtet overdrevent, og han måtte motvillig hale blikket vekk fra den fascinerende kvinnen og tilbake til trioen som fikk hodet hans til å verke med sine endeløse spørsmål.

«Vi har ingen grunn til å beholde deg her på hospitalet», sa legen. «Men åpenbart kan du ikke bare dra når du ikke har noen steder å gå, og ikke engang vet ditt eget navn …»

«Alle hotellene og motellene er fulle på denne tiden av året», sa sykehusdirektøren.

Legen skjøt inn. «Jeg kunne tilby meg å la ham bo hos meg, men vi har fullt hus …»

«Min mor kommer», sa avdelingslederen.

«Hva med Simmonds-familien? De har alltid et ledig rom eller to …»

«De har leid ut huset for hele sommeren mens de selv er bortreist …»

«Jaså? Jeg visste ikke at de var bortreist. Julie jobbet på et nytt teppe for kunst- og håndarbeidsbutikken, men hvis hun ikke engang er hjemme …»

Mannen løftet en hånd og stanset småpraten deres. Han så på jenta som nå moppet gulvet, den lange, skinnende, silkeglatte hestehalen hang over den ene skulderen, nesten lang nok til å nå ned til brystet. Han pekte på henne. «Jeg vil bo hos henne.»

Alle stanset ved den freidige uttalelsen. Inkludert jenta. Hun løftet langsomt blikket og så at han pekte på henne. Øynene ble vidåpne igjen. Mørkeblå, definitivt. Og plutselig husket han noe.

Han snakket uten å tenke. «Du var i rommet da jeg våknet. Det var deg.»

Ansiktet hennes ble lyserødt. En fascinerende reaksjon, og øynene ble om mulig enda større.

«Jeg … ja, jeg var her da du våknet. Jeg fikk tak i legene og sykepleierne.»

Han følte at det var mer her. Han husket følelsen av et lite håndledd i hånden. Kjølig hud. Myk. Men resten var borte.

Noen kremtet. Avdelingslederen. Hun lød veldig formell. «Jeg er redd for at det å bo hos Sofie ikke er en passende løsning.»

Sofie. Det passet henne. Mykt, som kurvene. Men hun så på ham, og han fikk følelsen av noe mye sterkere. Han bet tennene sammen. Det dempet ikke opphisselsen.

Han greide ikke å ta blikket vekk fra henne. Han ignorerte avdelingslederen. «Kan jeg bo hos deg?»

Hun blunket med sorte øyenvipper, som var lange selv uten sminke, og likevel var huden som porselen. Han kunne se hvert følelsesutbrudd under den skjøre overflaten.

Blodet bruste igjen og han la hånden i fanget for å skjule opphisselsen. Han pleide ikke å reagere slik offentlig.

Hun så på de andre og presset leppene sammen. «Jeg … eh … ser ingen problemer med det.»

Stemmen var lav og klar. Melodiøs. Behagelig. Den strøk nynnende over nervene hans og var helt klart velkjent for ham. De hadde møttes før.

Avdelingslederen tok et steg fram. «Sofie, vær så snill, ikke føl at du må si ja. Dette er en høyst uvanlig situasjon.»

Hun trakk på skuldrene. «Jeg bor alene, og siden mor døde har jeg flere ledige rom. Det virker som en åpenbar løsning.»

«Er du rede til å gjøre dette?» spurte legen. «Han trenger overvåking, fordi hukommelsen kan komme tilbake når som helst, og det kan være traumatisk. Han trenger også å bli undersøkt om noen dager, for å forsikre oss om at han er ved god helse og at det ikke oppstår noen senskader.»

Før den unge kvinnen kunne svare, brøt avdelingslederen inn. «Vi kunne få hjemmesykepleierne til å komme innom. Og hvis du er villig til å huse ham, Sofie, vil vi gi deg fri fra jobben for å gjøre dette.»

«Betalt?» hørte mannen seg selv si automatisk, og overrasket seg selv over trangen til å forsikre seg om at hun fikk det hun hadde krav på. Og dessuten en medfødt trang til å bestemme og bli adlydt.

Noen sukket tungt. «Vel, selvfølgelig, det er unødvendig å nevne det. Sofie gjør oss jo alle en utrolig tjeneste, inntil vi kan fastslå din identitet …»

Et navn dukket brått opp i tankene. Han følte seg skråsikker på at det ikke var hans navn, og det medfulgte en følelse av uro, men han sa det likevel. «Darius. Dere kan kalle meg Darius.»

Det ble stille i rommet, før Sofie så på legen. «Hvor lang tid tror du det vil ta før hukommelsen kommer tilbake?»

«Det er vanskelig å si», sa legen. «Hukommelsen er borte på grunn av fysisk traume, den kan returnere i rykk og napp, eller alt på en gang, når som helst.»

Mannen så på henne og merket konflikten hennes. Det var fascinerende at hun ikke prøvde å skjule det. Hun så på ham igjen, han så noe som det tok en stund å gjenkjenne. Medfølelse.

Akkurat idet alt strittet i ham over å bli utsatt for medfølelse, og han var fristet til å si at han hadde ombestemt seg, svarte hun. «Greit. Han … altså, Mr. Darius … kan bo hos meg.»

*

«Er du gal, Sofie? Han kan være seriemorder for alt du vet!»

Sofie himlet med øynene over venninnen Claire.

«Det tviler jeg på at han er. Uansett, du bor jo i enden av gata. Hvis jeg skriker høyt nok, vil du høre meg og komme løpende.»

Venninnen så urolig ut. «Jeg kommer innom hver dag etter jobb og sjekker.»

«Jeg er ikke den som falt ned fra et fjell. Han trenger å bli sjekket.»

Claire viftet med en hånd. «Avdelingslederen har allerede satt meg på den oppgaven. Men jeg bryr meg ikke om ham. Jeg bryr meg om deg. Sikkert at du ikke blir presset til dette?»

Sofie tenkte på hvordan stemmen hans hadde fått henne til å reagere da han sa så selvsikkert: Jeg vil bo hos henne. Og deretter stirret intens på henne. Hennes første reaksjon hadde vært en dyp, elektrisk spenning ved tanken på at han skulle være i huset hennes. Sammen med henne.

Husket han kysset? Uten å nevne det? Var det derfor han foreslo å bo hos henne? Fordi han tenkte at hun ga noen ekstra … goder?

Men deretter merket hun at han så undrende på henne, så hun hadde beroliget seg selv. Han hadde fremdeles vært bevisstløs da hun kysset ham. Og hun var dessuten ikke særlig uforglemmelig.

Hun så på venninnen. «Han vet ikke hvem han er. Han kan ha familie, venner, som er bekymret.»

Han kunne ha en kone. Barn. En elskerinne.

Sofie slo fra seg de tankene, det var altfor enkelt å se for seg en slik mann i en lidenskapelig omfavnelse med en lekker skjønnhet.

Venninnen fnøs. «Han klatret i fjellet alene. Hvis han har familie, bruker de ikke mye krefter for å finne ham.»

Trykket i brystkassen til Sofie ble sterkere.

Venninnens øyne ble smalere. «Du er for bløthjertet, Sofie. Det vil gi deg trøbbel en dag.»

Gi deg trøbbel. Sofie følte en illevarslende gnist av noe ukjent. Opprør.

«Lov meg at du ringer meg hvis han begynner å oppføre seg rart.»

«Selvfølgelig. Jeg er sikker på at hukommelsen hans kommer tilbake om noen få dager, og han viser seg å være en rik fyr fra et London-firma som har problemer med samvittigheten.»

«Hvis han bare er en rik fyr, så er min Graham en danser i Chippendales.»

Sofie så for seg Claires ektemann og sendte et snøft tilbake. Med kulemage og tynt hår var han så langt fra en mannlig stripper man kunne komme. Men han og Claire forgudet hverandre.

Avdelingslederen stakk hodet inn døren. «Sofie? Han er klar til å dra.»

Hjertet hoppet over noen slag, og plutselig lurte hun på om venninnen gjorde rett i å være bekymret.

«Er du sikker på dette, Sofie?» sa Claire mykt. «Ikke føl deg presset til dette. Vi kan klekke ut noe annet om nødvendig. Jeg kan jage ungene ut av rommene deres og de kan sove på sofaen, han kunne bo hos oss …»

Sofies frykt forduftet. Hun fikk en nesten voldsomt negativ reaksjon på det forslaget. Det gjorde henne nervøs, denne brå følelsen av … eietrang. Hun ristet på hodet og tvang fram et smil. «Nei, det går bra.»

Sofie gjentok det for seg selv mens hun gikk ut av garderoben, og forsikret seg selv om at hukommelsen hans sikkert ville komme tilbake innen et døgn. Så ville han forsvinne så fort at hun ikke fikk sukk for seg. For én ting var sikkert: Den mannen hørte ikke hjemme her.

*

Jeg skulle ikke vært her.

Ordene kvernet rundt i Dariusʼ tanker. Han rynket brynene. Men han hadde tydeligvis reist hit. Av årsaker han ikke greide å huske. At han hadde klatret i et fjell virket helt ukjent for ham. Det gjorde også det faktum at han nå sto ved en kjedelig parkeringsplass med en plastpose som inneholdt hans få eiendeler.

Han følte seg naken i de nyvaskede klærne som sykehuset hadde returnert. Tynne bukser, en langermet topp med ermeløs fleecevest og regnjakke. Fjellstøvler. Klærne virket nye, føltes nye. Bevis på at dette ikke var noe han vanligvis gjorde?

Han sperret opp øynene da en liten blå bil kom hastig rundt hjørnet og stanset foran ham med skrikende bremser. Han bøyde seg ned og møtte Sofies blikk da passasjerdøren ble åpnet innenfra.

«Okay, her er jeg. Sett deg inn.»

«Jeg tror ikke jeg får plass.»

«Faren min var ikke særlig mindre enn deg, og han hadde nok av plass.»

Han fikk plass. Så vidt. Med knærne nesten mot brystkassen og hodet som berørte biltaket. Han lukket døren og forsøkte å finne et håndtak for å dytte setet lenger bak, men det rørte seg knapt en tomme.

Hun så avventende på ham.

«Du må ta på deg setebeltet.»

Han følte for å poengtere at han sannsynligvis ikke ville bevege seg særlig langt hvis de krasjet, så sammenkrøllet som han var. Med litt haling og fikling smatt låsen endelig på plass.

Sofie smilte strålende og så framover, og trødde gassen så hardt at de spratt forover så motoren kvaltes.

Kinnene hennes ble lyserøde mens hun fomlet for å starte motoren igjen, og mumlet noe han ikke fikk tak i. En lokk av blekksort hår hadde unnsluppet hestehalen. Han lurte på hvordan det håret ville se ut hengende ned. Over skuldrene hennes.

Heten bølget gjennom kroppen. Han bet tennene sammen og så vekk.

De kjørte ut fra sykehusets område og gjennom en koselig landsby. Sofie pratet og pekte på ting. Han var ikke så interessert i hva hun sa, han likte bare å lytte til den myke, behagelige stemmen. Den var merkelig beroligende. Han likte også den uendelige himmelen og de små klyngene med bygninger.

De kom til en kystvei, med sjøen på den ene siden og fjellene på den andre. Sofie pekte på en topp i det fjerne. «Det er Ben Kincraig, hvor du ble funnet.»

Darius så på den imponerende høye fjelltoppen. Han følte ingenting. Tydeligvis hadde han ikke peiling på hvorfor han hadde følt behov for å klatre der. «Kom jeg langt?»

«Du var visstnok på vei ned.»

Darius gryntet fornøyd. Han hadde i det minste nådd toppen. Sofie så på ham og da han fanget blikket hennes, rødmet hun igjen. Hun var virkelig bemerkelsesverdig pen. En liten oppstoppernese. Overraskende høye kinnben. Fyldige lepper, slik som andre deler av henne … Blikket hans gled ned til bilbeltet hennes, det lå mellom brystene.

Hendene var små og myke. Neglene praktisk korte. Ujålete.

«Her er vi.»

De kjørte ned en liten sidegate mot et toetasjes hvitmalt murhus. Ut ifra størrelsen så det ut til å kunne huse en familie, men det var likevel beskjedent. På baksiden var en innsjø med en liten ås på den andre siden. Grønne sletter på begge sider, lyng og små steingjerder.

Sofie stanset bilen ved døren hvor et lysegult skilt ønsket velkommen. Han åpnet døren og brettet langsomt ut kroppen, kunne fremdeles føle lett stivhet i noen av musklene.

Så kom en mørk skygge rundt hjørnet og nærmest slo Sofie over ende der hun sto på den andre siden av bilen. En hund. Stor, rufsete, ubestemmelig rase. Den fikk øye på Darius og stanset et øyeblikk mens den snuste mot ham. Og så …

Ooooff! Darius ble nesten slått bakover da to digre labber landet på brystkassen.

«Pluto, gå ned.»

Hunden stanset øyeblikkelig og så opp på Darius med store, sjelfulle, brune øyne og en logrende hale.

Sofie gikk bort og grep tak i halsbåndet. Hun så forvirret ut. «Beklager, jeg glemte ham. Du liker sikkert ikke hunder … kanskje du er allergisk …

«Jeg …» Darius tidde. «Sannheten er at jeg ikke vet.» Frustrasjonen gnog i hjernebarken.

Sofie sa noe til hunden, og han trasket lydig av gårde før hun gikk mot huset. «Kom, så skal jeg vise deg rundt. Du trenger å hvile.»

Darius kjente trassen blaffe opp, han hvilte aldri. Han så vanligvis ned på folk som hadde slike behov. Og likevel … hun hadde rett. Det var uvant å føle en slik tretthet.

Etter et øyeblikks nøling gikk Darius mot Sofie. Han likte ikke at hun bokstavelig talt var det eneste håndfaste han kunne lene seg på nå. Likte ikke følelsen av maktesløshet. Ikke i det hele tatt.

Ikke engang hun, med sine runde former og fiolblå øyne, kunne overskygge det akkurat nå.

